DØDE: Adrian Lillebekk Ovlien. Foto: Kil.no

Kongsvinger-spiller (20) døde brått

Kongsvinger-spiller Adrian Lillebekk Ovlien (20) er død.

Oppdatert 16. mars 2018

Artikkelen er over to år gammel

Det melder Kongsvinger på sin hjemmeside.

– Han døde av en akutt infeksjon som gikk til blodet. En blodforgiftning, vi vet ikke mer enn det nå, sier klubblege Åge Henning Andersen til VG.

Lillebekk Ovlien døde på Ullevål sykehus fredag morgen. Legen sier klubben går ut med informasjonen etter godkjennelse fra spillerens familie.

– Dette er utrolig vondt og tøft for alle i klubben. Våre tanker går selvsagt til familien, ord blir egentlig meningsløse i en sånn situasjon, sier Andersen.

Glåmdalen skriver at Ovlien sist spilte kamp mandag da KIL møtte det kinesiske laget Sichuan Longfa i treningskamp i Spania.

Lillebekk Ovlien spilte hele cupfinalen mot Rosenborg i 2016, som 19-åring på stopperplass. Han fikk med seg 50 aldersbestemte landskamper, fra G15- til G19-nivå. Siste kamp med flagget på brystet kom i februar 2016.

Publisert: 16.03.18 kl. 12:48 Oppdatert: 16.03.18 kl. 14:48